د سولې عالي شورا: د طالبانو پر 'شرط' بحث ته تیار یو
د افغانستان د سولې عالي شورا د مسکو په غونډه رضایت ښودلی او ویلي یې دي چمتو دي چې له طالبانو سره په مذاکراتو کې له افغانستان څخه د بهرنیو ځواکونو د وتلو موضوع شامله کړي.
د افغانستان د سولې د عالي شورا د چارواکو په وینا د مسکو په غونډه کې له طالبانو هم وغوښتل شول چې له افغان حکومت سره د سولې د مستقیمو خبرو اترو لپاره خپل استازی وټاکي. د افغانستان د سولې د عالي شورا پلاوي او د طالبانو استازو د لومړي ځل لپاره پرون په مسکو کې د سیمې د هېوادونو د نماینده ګانو په حضور کې یو بل ته خپلې غوښتنې بیان کړې. د سولې د عالي شورا پلاوي غړي مولوي عطاء الرحمن سلیم امریکا غږ ته وویل چې په دې کنفرانس کې یې د سولې لپاره د افغانستان موقف اعلان کړی او ملاتړ هم ورڅخه شوی دی. ښاغلي سلیم زیاته کړه، د روسیې د بهرنیو چارو وزیر وویل چې د افغان حکومت په مشري دې له طالبانو سره مخامخ خبري پیل شي. له بلې خوا له امریکا غږ سره په مرکه کې د طالبانو یوه پخواني مشر او په اسلام آباد کې ددې ډلې سفیر ملا عبدالاسلام ضعیف د مسکو غونډه ګټوره وبلله او وویل کوم واټن چې په سیاسي لحاظ د افغان حکومت او طالبانو ترمنځ موجود وو را لنډ شوی دی. ښاغلي ضعیف وویل، په دې غونډه کې د نسبي پرمختګ لپاره د طالبانو، افغان حکومت او امریکا د غوښتنو د وړاندې کېدو موقع مساعده شوه چې د هغه په وینا دا په افغانستان کې د سولې د راتګ لپاره یو ښه پرمختګ دی. نوموړی د افغان حکومت او طالبانو ترمنځ د روغې په اړه وویل: د روسیې د بهرنیو چارو وزیر سرګي لاوروف د مسکو په کنفرانس کې وویل ، دا کنفرانس به د بین الافغاني ډیالوګ لپاره لارې چارې پیدا کړي. لاروف زیاته کړه د افغانستان لانجه یوازې له سیاسي لارې هوارېدای شي. د مسکو کنفرانس په داسې حال کې جوړ شو چې د افغانستان د سولې د بهیر لپاره د امریکا ځانګړي استازي زلمي خلیلزاد د سیمې هېوادونو ته خپل دوهم سفر پيل کړی دی. د مسکو په کنفرانس کې د سولې د عالي شورا او د طالبانو د استازو تر څنګ د سیمې د دولسو هېوادونو استازو هم ګډون کړی وو چې د طالبانو د قطر د دفتر د پنځو غړو مشري مولوي شیر محمد عباس ستانکزي کوله.